《题湖山佳处卷》
明代·史谨

斯跋先生水心裔，宅近青山傍湖水。无边胜槩自天成，一览浑湖画屏里。

涧畔松留野鹤栖，座中人看孤云起。或逢邻叟来同席，聊共逍遥不拘礼。

就吹长笛和樵歌，复钓游鳞换春蚁。闲来自倚阑干立，山簇芙蓉绕湖碧。

虎啸猿吟隔薜萝，渔村野店依芦荻。我忆曾来借凫舄，水北山南恣游历。

白鹭和鸥渚上飞，翠岚带雨林梢滴。莫谓桃源可避秦，此中便有仙凡隔。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。